રંગનાથને સંકલ્પ તો કર્યો પણ તેને સાકાર કરવો ખરેખર અઘરું હતું. એટલા માટે કે અત્યાર સુધી તેઓ મેન્યુફેકચરિંગની જવાબદારી જ સંભાળતા હતા. ફાઇનાન્સ અને માર્કેટિંગ ક્ષેત્રનું જ્ઞાન તેમને નહોતું. ઘણું મનોમંથન કર્યા બાદ આખરે એ દિવસ આવ્યો કે તેમણે ૨૫૦ રૂપિયાના ભાડાલેખે ઓફિસ રાખી અને ૩૦૦ રૂપિયાના ભાડાથી ફેક્ટરી શેડ ખોલ્યો. ફક્ત ૩૦૦૦ રૂપિયાનું રોકાણ કરીને રંગનાથને શેમ્પૂનું પેકિંગ કરવાનું મશીન ખરીધ્યું અને ‘ચિક’ બ્રાન્ડનેમથી પાઉચમાં શેમ્પૂ લોન્ચ કર્યું. આશ્ચર્યસહ તેમનો ઉપાય સાર્થક પણ થયો અને બીજા જ વર્ષે શેમ્પૂના ૨૦ હજાર પાઉચનું વેચાણ કરીને તેમણે સારી એવી કમાણી કરી.